**FONOLOŠKA SVJESNOST (glasovna analiza – raščlamba i glasovna sinteza – spajanje)**

**Fonološka svjesnost** je sposobnost rastavljanja riječi na glasove i sastavljanja glasova u riječi, povezivanje glasova (fonema) sa slovima (grafemima) i na kraju, razumijevanje napisane riječi.

Razine razvoja fonološke svjesnosti kod djeteta urednog govorno-jezičnog razvoja:

* Prepoznavanje i slaganje rime (3-4 god.)
* Prepoznavanje i segmentacija slogova (4-5 god.)
* Prepoznavanje prvog glasa u riječima (5,5 god.)
* Rastavljanje riječi na glasove i sastavljanje glasova u smislene cjeline – riječi (6 god.)
* Stvaranje veze glas – slovo (6,5 god.)
* Sposobnost stvaranja novih riječi dodavanjem, oduzimanjem ili premještanjem glasova u riječima (7 god.)

Preduvjeti za nesmetan razvoj predvještina čitanja i pisanja kod djeteta:

* Uredan govorno-jezični razvoj
* Sposobnost djeteta da razumije ono što govori, da razumije govor drugih, da razumije sadržaj priče, te da ju samo može prepričati
* Uredan izgovor svih glasova do šeste godine
* Rečenica uredne gramatičke strukture
* Lako uči pjesmice napamet
* Uočava i stvara rimu
* Lako i dobro pamti pjesmice, priče, slike i događaje
* Uredna pažnja i koncentracija
* Motorički spretno
* Interes za crtanje i pisanje

Simptomi u predškolskoj dobi koji mogu ukazivati na poteškoće u učenju čitanja i pisanja:

* kasno progovaranje i usporen govorno-jezični razvoj
* siromašan rječnik
* dugo zadržavanje grešaka u izgovoru glasova
* teškoće govorno-jezičnog izražavanja
* agramatizmi u govoru
* teškoće u učenju pjesmica i brojalica
* teškoće u pamćenju
* nerazvijena fonološka svjesnost i nakon 6. godine
* poteškoće zadržavanja pažnje
* nespretnost u krupnoj i finoj motorici
* nesigurnost u prostorno-vremenskim odnosima
* hiperaktivnost, impulzivnost
* nezainteresiranost za crtanje i pisanje
* nemotiviranost, te nedostatak interesa za slikovnice i čitanje

**Savjeti:**

Za budući razvoj predčitačkih vještina bitan je uredan govorno-jezični razvoj djeteta, u kojem temeljnu ulogu imaju roditelji. Roditelji su ti koji bi trebali svom djetetu osigurati poticajnu govornu sredinu, okružiti ga mnoštvom raznolikih životnih situacija u kojima treba što više razgovarati s djetetom, objašnjavati mu govorom, pri čemu treba upotrebljavati vrlo jasan govor –  prilagođen kronološkoj dobi djeteta (bez iskrivljavanja izgovora, tepanja i sl., jednostavnijih  rečeničnih struktura). Najjednostavniji način poticanja govorno-jezičnog razvoja djeteta je pričanje priča. U početku listanjem, pregledavanjem slika, uočavanje bitnog, čitanjem i prepričavanje slikovnica, a kasnije knjiga dijete uočava pisani tekst pretvoren u priču. Na taj način, od najranije dobi aktivnostima čitanja i prepričavanja obogaćuje se djetetov rječnik.

**Predmatematičke vještine**

Tijekom predškolskog perioda života dijete stječe mnoga znanja koja će mu biti potrebna za razumijevanje matematike. Ta djetetova znanja, iskustva i misaone operacije nazivamo predmatematičkim vještinama.

Dijete uči o:

* odnosima u prostoru (unutra-vani, gore-dolje, ispod-iznad)
* odnosima predmeta (veće-manje, lako-teško)
* svojstvima predmeta (crven-plav, tvrd-mekan, topao-hladan)
* količini (jesu li dvije skupine jednake, ili je jedna skupina veća ili manja za jedan)

Sva ta znanja dijete stječe krečući se prostorom, baratajući predmetima, okrečući ih, uspoređujući ih, uspoređujući njihova svojstva baratanjem, okretanjem, diranjem….

Predmatematičke vještine moraju biti usvojene prije polaska u školu, a omogućuju djetetu razumijevanje broja, kako bi nesmetano moglo usvajati matematiku.

Dijete razlikuje tri različita pojma broja:

* broj kao količnu
* brojevnu riječ (zna brojiti do deset)
* broj kao grafički zapis, simbol kojim označavamo količinu, brojku

Dijete prvo mehanički pamti redoslijed brojevnih riječi, zatim povezuje svaku brojevnu riječ s količinom (počevši s količinama do četiri), te na kraju predškolskog razdoblja počinje povezivati brojevnu riječ i količinu s pripadajućim brojkom.